Ժոզեպ Գոմես

Ժոզեպ Անտոնիո Գոմես Մորեյրա (իսպ.՝ Josep Antonio Gómes Moreira, դեկտեմբերի 3, 1985(1985-12-03), Անդորրա լա Վելյա, Անդորրա, Անդորա), անդորացի ֆուտբոլիստ, «Ունիո Էսպորտիվա Սանտա Կոլոմա» ակումբի և Անդորայի ազգային հավաքականի դարպասապահը։
2004 թվականին սկսել է խաղալ «Անդորա» ակումբում, հետո խաղացել է «Էիվիսա Իբիսայում»։ Հետագայում ելույթ է ունեցել «Սյուդադ դե Վիկար», «Սան Ռաֆայել» և «Կարաբանչել» ակումբներում։ 2013 թվականին տեղափոխվել է Լեգանեսի «Ֆորտունա» ակումբ, հետո խաղացել է ֆրանսիական «Պեննուազում»։
Խաղացել է Անդորայի մինչև 17, 19 և 21 տարեկանների հավաքականներում։ 2006 թվականից հանդես է գալիս Անդորայի ազգային հավաքականում և համարվում է հիմնական դարպասապահը։ Ներկայումս հավաքականում խաղացել է 32 խաղ և բաց թողել 75 գոլ։


== Կարիերա ==


=== Ակումբային կարիերա ===
Կարիերան սկսեց 2004 թվականին, Իսպանիայի 7-րդ դիվիզիոնի «Անդորա» ակումբում։ Այնտեղ խաղաց 2 տարի։
2006 թվականի ամռանը տեղափոխվեց «Էիվիսա Իբիսա» ակումբ։ 2006-07 մրցաշրջանում Գոմեսը խաղաց այլ անդորացիների՝ Մարսիո Վիեյրայի, Սերժի Մորենոյի և Տոնի Լիմայի հետ, թիմի հետ դարձավ Տերսերայի չեմպիոն, որից հետո թիմը հայտնվեց Սեկունդա Դիվիզիոն Բ-ում։ Այնտեղ խաղաց 11 խաղ։ Հաջորդ մրցաշրջանում իր հայրենակիցներից ակումբում միայն Մարկ Գարսիան էր, Գոմեսը խաղաց 21 խաղ, իսկ թիմը առաջնությունում զբաղեցրեց 7-րդ տեղը։ 2008-09 մրցաշրջանում «Էիվիսա Իբիսան» զբաղեցրեց 18-րդ տեղը և լքեց Սեկունդա Դիվիզիոն Բ-ն, իսկ Գոմեսը խաղաց 15 խաղ։ Ընդհանուր առմամբ ակումբում խաղաց 47 խաղ, երկար ժամանակ եղավ երկրորդ դարպասապահը։
2009 թվականի ամռանը ազատ գործակալի իրավունքներով տեղափոխվեց «Սյուդադ դե Վիկար» ակումբ և 2009-10 մրցաշրջանը անցկացրեց Իսպանիայի 4-րդ դիվիզիոնում ու խաղաց 17 խաղերում։ 2010 թվականին դարձավ «Սան Ռաֆայել» ակումբի ֆուտբոլիստը, որը նույնպես հանդես էր գալիս Սեկունդա Դիվիզիոն Բ-ում, և խաղաց ընդամենը 5 խաղ։ 2011-12 մրցաշրջանում խաղաց «Կարաբանչել» ակումբում։ 2013 թվականի ձմռանը տեղափոխվեց Լեգանեսի «Ֆորտունա» ակումբ։ Այնտեղ խաղաց 44 խաղ և խփեց 1 գոլ։ 2014 թվականի ամռանը իր հայրենակից Էմիլ Գարսիայի հետ տեղափոխվեց ֆրանսիական «Պեննուազ» ակումբ։ Թիմի կազմում խաղաց 2 խաղ և բաց թողեց 1 գոլ։ 2015 թվականին դարձավ «Ունիո Էսպորտիվա Սանտա Կոլոմա» ակումբի խաղացողը և 2014-15 մրցաշրջանի Պրիմերա Դիվիզիոյում խաղաց 3 խաղ։


=== Կարիերան հավաքականում ===

2002 թվականի Եվրոպայի ֆուտբոլի պատանեկան առաջնության որակավորման փուլի շրջանակներում եղել է Անդորայի մինչև 17 տարեկանների հավաքականի կազմում և խաղացել է մեկ խաղ։ Անդորայի մինչև 19 տարեկանների հավաքականում խաղացել է 3 խաղ։ Անդորայի ֆուտբոլի երիտասարդական հավաքականում խաղացել է 2 խաղ։
2005 թվականին, երբ Գոմեսը 20 տարեկան էր, Անդորայի ազգային հավաքականի գլխավոր մարզիչ Դավիդ Ռոդրիգոն Գոմեսին սկսեց հրավիրել գաճաճ պետության թիմ, որը 2015 թվականի դեկտեմբերի 3-ի դրությամբ ՖԻՖԱ վարկանշայն աղյուսակում զբաղեցնում է 201-րդ տեղը։ 2005 թվականի մարտի 26-ին նա հայտնվեց Մունդիալ 2006-ի որակավորման տուրի շրջանակներում կայանալիք Հայաստան-Անդորա արտագնա խաղում խաղացող կազմի մեջ։ Խաղն ավարտվեց հայերի հաղթանակով (2-1), իսկ Գոմեսը ամբողջ խաղի ընթացքում նստեց պահեստայինների նստարանին։ Որոշ ժամանակ ևս Ժոզեպ Գոմեսը պահեստային դարպասապահ էր և Կոլդոյի հերթափոխորդը։
2006 թվականի օգոստոսի 16-ին Բելառուսի հավաքականի դեմ ընկերական խաղի ժամանակ Գոմեսը առաջնախաղ ունեցավ Անդորայի ազգային հավաքականի կազմում։ Դավիդ Ռոդրիգոն նրան խաղադաշտ դուրս բերեց ավելացված ժամանակում Կոլդոյի փոխարեն։ Խաղն ավարտվեց Բելառուսի հաղթանակով (3-0)։ 2007 թվականի նոյեմբերի 21-ին, Եվրո 2008-ի որակավորման խաղերի շրջանակներում, Ռուսաստանի դեմ խաղում նա երկրորդ անգամ ելույթ ունեցավ Անդորայի ազգային հավաքականի կազմում (0-1)։ Նա խաղի մեջ մտավ երկրորդ խաղակեսի սկզբին և անառիկ պահեց իր դարպասները։
2009 թվականի հունիսի 10-ին «Ուեմբլի» մարզադաշտում կայացած Անգլիայի դեմ խաղում Կոլդոն հավաքականի կազմում անցկացրեց իր վերջին խաղը։ Խաղն ավարտվեց Անգլիայի ջախջախիչ հաղթանակով (6-0), իսկ Ժոզեպ Գոմեսը 79-րդ րոպեին փոխարինեց Կոլդոյին։ Դրանից հետո Գոմեսը դարձավ հավաքականի հիմնական դարպասապահը։ 2009 թվականի սեպտեմբերի 5-ին Ուկրաինայի դեմ խաղում, չնայած Անդորայի 5-0 հաշվով պարտությանը, Գոմեսը լավ խաղաց և ԶԼՄ-ների կողմից ստացավ դրական գնահատականներ։ Մունդիալ 2010-ի որակավորման փուլում խաղաց 5 խաղ, որոնցում բաց թողեց 17 գոլ և ստացավ դեղին քարտ։
2011 թվականի փետրվարի 9-ին, Մոլդովայի դեմ ընկերական խաղում 38-րդ րոպեին հյուրերը 11-մետրանոց վաստակեցին, սակայն Գոմեսը հետ մղեց Անատոլի Դորոշի հարվածը։ Այնուամենայնիվ Անդորան զիջեց։ Եվրո 2012-ի որակավորման փուլում Գոմեսը խաղաց բոլոր 10 խաղերում՝ անցկացնելով ամբողջ 90 րոպեները և բաց թողեց 25 գոլ։ Մունդիալ 2014-ի որակավորման փուլում խաղաց 6 խաղ, որոնցում բաց թողեց 17 գոլ։
Ընդհանուր առմամբ Անդորայի ազգային հավաքականում խաղացել է 32 խաղ և բաց թողել 75 գոլ։


== Ձեռքբերումներ ==
Տերսերայի չեմպիոն (1)՝ 2006-07


== Անձնական կյանք ==
Ունի պորտուգալական արմատներ։ Անգլիայում աշխատել է որպես ձեռնարկատեր։ Տիրապետում է անգլերենին։


== Ծանոթագրություններ ==


== Արտաքին հղումներ ==
Պրոֆիլը futbolme.com կայքում (իսպ.)
Պրոֆիլը weltfussball.de կայքում (գերմ.)
Պրոֆիլը eu-football.info(չաշխատող հղում) կայքում (ռուս.)
Պրոֆիլը soccerway.com կայքում (անգլ.)
Վիճակագրությունը National Football Teams (անգլ.)